
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ deċiżjoni tal-Kunsill dwar il-konklużjoni, f’isem l-Unjoni Ewropea, tal-Protokoll ta’ Implimentazzjoni (2024–2029) għall-Ftehim ta’ Sħubija fis-Settur tas-Sajd bejn il-Komunità Ewropea u r-Repubblika tal-Guinea-Bissau
(12475/2024 – C10‑0108/2024 – 2024/0159(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (12475/2024),
–	wara li kkunsidra l-Protokoll ta’ Implimentazzjoni (2024-2029) għall-Ftehim ta’ Sħubija fis-Settur tas-Sajd bejn il-Komunità Ewropea u r-Repubblika tal-Guinea-Bissau (12189/2024),
–	wara li kkunsidra t-talba għal approvazzjoni ppreżentata mill-Kunsill f’konformità mal-Artikolu 43(2), l-Artikolu 218(6), it-tieni subparagrafu, il-punt (a)(v), u l-Artikolu 218(7) tat-Trattat dwar il-Funzjonament tal-Unjoni Ewropea (C10‑0108/2024),
–	wara li kkunsidra r-riżoluzzjoni nonleġiżlattiva tiegħu ta’ ...[footnoteRef:1] dwar l-abbozz ta’ deċiżjoni, [1:  	Testi adottati, P10_TA(0000)0000.] 

–	wara li kkunsidra l-valutazzjoni baġitarja meħuda mill-Kumitat għall-Baġits,
–	wara li kkunsidra l-Artikolu 107(1) u (4) u l-Artikolu 117(7) tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għall-Iżvilupp,
–	wara li kkunsidra r-rakkomandazzjoni tal-Kumitat għas-Sajd (A10‑0000/2024),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tar-Repubblika tal-Guinea-Bissau.


[bookmark: _Toc182494723][bookmark: _Toc183613648]NOTA SPJEGATTIVA
Ir-Repubblika tal-Guinea-Bissau
Il-Guinea-Bissau għandu 1,8 miljun abitant minn 11-il grupp etniku. Nofs il-popolazzjoni tgħix f’żoni urbani. Din iċ-ċifra mistennija tikber. Madwar 60 % tal-popolazzjoni għandha inqas minn 25 sena. Il-pajjiż għandu kemm rata għolja ta’ fertilità kif ukoll rata għolja ta’ mwiet fost it-tfal (54,8 mewta għal kull elf twelid). Aktar minn 40 % tal-popolazzjoni hija illitterata. Mill-iffirmar tal-protokoll preċedenti l-pajjiż mar 2 postijiet lura u huwa kklassifikat fil-179 post minn 193 fl-Indiċi tal-Iżvilupp tal-Bniedem tan-Nazzjonijiet Uniti (UNDP, 2021).
Ir-riżorsi naturali domestiċi dejjem kienu l-pilastru tal-ekonomija tal-Guinea-Bissau. Il-kontribut tal-agrikoltura għall-PDG nazzjonali u għall-esportazzjonijiet huwa ta’ 56 % u 90 % rispettivament, u l-agrikoltura tistrieħ fuq għalla waħda – il-ġewż tal-anakardju. Waħda mill-isfidi ewlenin li qed jiffaċċja l-pajjiż hija d-diversifikazzjoni tal-produzzjoni.

Kważi terz tad-dħul pubbliku ġie minn donaturi internazzjonali, u terz ta’ dan l-ammont jiġi mill-UE. Il-finanzjament ipprovdut permezz tal-Ftehim ta’ Sħubija dwar is-Sajd (SFPA, fil-verżjoni l-aktar reċenti tiegħu) bejn l-UE u l-Guinea-Bissau, bħala kumpens għall-aċċess għar-riżorsi, huwa kontribut sinifikanti għall-finanzi pubbliċi nazzjonali tal-pajjiż.

Il-blata kontinentali wiesgħa tal-Guinea-Bissau, alimentata mix-xmajjar, u l-upwelling staġjonali tal-kurrenti oċeaniċi jgħinu biex jiġu żgurati stokkijiet rikki kemm ta’ speċijiet ta’ ħut kostali kif ukoll ta’ speċijiet oċeaniċi. l-istokkijiet ewlenin ta’ valur kummerċjali jinkludu speċijiet demersali, speċijiet pelaġiċi żgħar, speċijiet pelaġiċi migratorji kbar, krustaċji (gambli, inkluż gambli tal-baħar fond) u ċefalopodi (klamari u qarnit).

Is-sajd artiġjanali, inkluż is-sajd ta’ sussistenza, jipprovdi għajxien għal diversi eluf ta’ sajjieda u l-familji tagħhom, li wħud minnhom huma minn pajjiżi ġirien (in-numri jvarjaw skont stimi differenti). 

Il-kummerċ ta’ prodotti tas-sajd mal-UE ġie ostakolat minħabba n-nuqqas ta’ kapaċità tal-pajjiż li jikkonforma mal-istandards tas-saħħa tal-UE, minkejja l-aħjar sforzi tiegħu. Wieħed jittama li t-tisħiħ tal-kapaċitajiet tal-Guinea-Bissau f’dan il-qasam, grazzi għall-ħolqien u – wara proċess twil – għall-akkreditazzjoni ta’ laboratorju ta’ kontroll u analiżi tal-kwalità (f’Lulju 2014 u bi żvilupp għadu għaddej), jista’ jgħin biex tinbidel is-sitwazzjoni. 

Il-Ftehim tas-Sajd UE-Guinea-Bissau

L-ewwel ftehim tas-sajd, konkluż bejn ir-Repubblika tal-Guinea-Bissau u l-Komunità Ewropea, imur lura għall-1980. Minn dak iż-żmien ’l hawn, flotot mill-Istati Membri tal-KEE/tal-UE kellhom aċċess għal opportunitajiet ta’ sajd fl-ibħra tal-Guinea-Bissau. Fl-2007, iż-żewġ partijiet iffirmaw il-Ftehim ta’ Sħubija dwar is-Sajd. Minn dak iż-żmien, il-protokolli suċċessivi li jimplimentaw il-Ftehim ġew imġedda u/jew innegozjati b’mod taċitu. Il-Ftehim ġie sospiż fuq inizjattiva tal-UE bejn April 2012 u Ottubru 2014 wara kolp ta’ stat militari. Aktar reċentement, taħditiet dwar il-Protokoll enfasizzaw il-ħtieġa għal rieżami tal-kontribuzzjonijiet finanzjarji pprovduti bi skambju għal opportunitajiet tas-sajd għal flotot tal-UE skont il-Protokoll.
Il-Protokoll attwali dwar l-implimentazzjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Guinea-Bissau (2024-2029) ġie proviżorjament applikat mid-data tal-iffirmar, jiġifieri t-18 ta’ Settembru 2024. Dan il-ftehim tas-sajd jippermetti lill-bastimenti minn għadd ta’ Stati Membri tal-UE jistadu fl-ilmijiet tal-Guinea-Bissau. 
Il-Protokoll jipprevedi opportunitajiet tas-sajd fil-kategoriji li ġejjin: il-bastimenti tat-tkarkir għall-gambli mgħammra bi friża; il-bastimenti tat-tkarkir għall-ħut u għaċ-ċefalopodi mgħammra bi friża; il-bastimenti tat-tkarkir għall-ħut pelaġiku ż-żgħir; il-bastimenti tas-sajd għat-tonn u dawk bil-konz mgħammra bi friża; il-bastimenti tas-sajd għat-tonn bil-qasab u x-xlief: 
Il-Ftehim huwa għal diversi speċijiet u jkopri t-tonn, iċ-ċefalopodi, il-gambli u l-ispeċijiet demersali. Il-Ftehim huwa parti minn network ta’ ftehimiet dwar it-tonn fl-Afrika tal-Punent u huwa wieħed minn tliet ftehimiet biss għal diversi speċijiet fir-reġjun (l-oħrajn huma mal-Marokk u mal-Mauritania).
L-opportunitajiet tas-sajd previsti fil-Ftehim huma bbażati fuq l-aqwa parir xjentifiku disponibbli u fuq ir-rakkomandazzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT). 
Il-kontribuzzjoni tal-UE għal dan il-protokoll il-ġdid hija stmata li tilħaq EUR 85 miljun tul il-5 snin, u tikkonsisti f’EUR 17-il miljun fis-sena, li minnhom EUR 4.5 miljun se jkunu ddedikati għall-promozzjoni tal-ġestjoni tas-sajd sostenibbli, għall-kapaċitajiet ta’ kontroll u sorveljanza tal-Guinea Bissau, u għall-appoġġ tal-komunitajiet tas-sajd lokali.  
Minbarra l-kontribuzzjoni tal-UE, is-sidien tal-bastimenti se jħallsu t-tariffi tal-liċenzja u tal-qbid lill-amministrazzjoni tal-Guinea Bissau biex ikunu awtorizzati jistadu. Il-kombinazzjoni tal-kontribuzzjoni tal-UE u t-tariffi mħallsa mill-operaturi tal-UE ġġib il-pakkett finanzjarju totali stmat għal aktar minn EUR 100 miljun matul il-perjodu ta’ 5 snin.
Ir-Rapporteur jittama li l-protokoll il-ġdid jippermetti lill-UE u lill-Guinea-Bissau jaħdmu aktar mill-qrib sabiex jippromwovu l-isfruttament sostenibbli tar-riżorsi tas-sajd fl-ilmijiet tal-Guinea-Bissau u jappoġġjaw l-isforzi tal-pajjiż sabiex jiżviluppa settur tas-sajd nazzjonali u fiż-żoni relatati. 
L-investiment reċenti, li sar mill-Bank Afrikan tal-Iżvilupp u minn investituri oħra (eż. iċ-Ċina) fl-infrastruttura, kif ukoll f’port tas-sajd għal sajd artiġjanali (ħatt u pproċessar) f’Alto Bandim, jirrappreżenta opportunità għall-pajjiż, iżda mhuwiex biżżejjed biex jissodisfa l-ħtiġijiet. L-iżvilupp tal-infrastruttura għall-ħatt, il-ħżin u l-ipproċessar tal-ħut għall-użu minn flotot industrijali li joperaw fl-ilmijiet tal-Guinea-Bissau jkun ta’ importanza partikolari, mhux biss għal skopijiet operattivi, iżda wkoll għall-iżvilupp tas-settur tas-sajd tal-pajjiż, u jippermetti l-ħolqien ta’ swieq, strutturi ta’ distribuzzjoni u kummerċjalizzazzjoni kif ukoll laboratorji għall-analiżi tal-kwalità. 
Ir-Rapporteur huwa tal-opinjoni li l-Ftehim għandu jgħin biex jagħmel lill-pajjiż aktar awtosuffiċjenti, biex isostni l-istrateġija ta’ żvilupp tiegħu u biex jiggarantixxi s-sovranità tiegħu. 
Huwa jirrakkomanda għalhekk li l-Parlament japprova l-konklużjoni ta’ dan l-SFPA u l-Protokoll tiegħu, minħabba l-importanza tiegħu kemm għall-flotta tar-Repubblika tal-Guinea-Bissau kif ukoll għal dik tal-UE li diġà topera fl-ibħra ta’ dak il-pajjiż.
Minħabba r-rwol u s-setgħat tal-Parlament f’dan il-qasam, ir-Rapporteur iqis li huwa xieraq u meħtieġ li tiġi adottata riżoluzzjoni mhux leġiżlattiva dwar dan il-ftehim, li tfassal kunsiderazzjonijiet u rakkomandazzjonijiet li għandhom jitqiesu mill-Kummissjoni matul iż-żmien li fih ikun fis-seħħ il-Protokoll kurrenti (li sfortunatament mhux dejjem għamlet dan fil-passat).
Ir-Rapporteur jixtieq jenfasizza l-kwistjonijiet li ġejjin, flimkien ma’ dawk imsemmija hawn fuq, li jeħtieġu attenzjoni partikolari.
Il-Ftehim irid jippromwovi żvilupp sostenibbli ġenwin fis-settur tas-sajd Guinean u fl-industriji u l-attivitajiet relatati, billi jżid il-valur miżjud li jibqa’ fil-pajjiż b’riżultat tal-isfruttament tar-riżorsi naturali tiegħu.
Fl-aħħar nett, ir-Rapporteur jenfasizza li l-Parlament Ewropew għandu, f’kull stadju, ikun infurmat bis-sħiħ u fil-pront dwar il-proċeduri relatati mal-Protokoll, it-tiġdid tiegħu u l-implimentazzjoni tiegħu, kif spjegat fid-dettall fir-riżoluzzjoni mhux leġiżlattiva li takkumpanja din ir-rakkomandazzjoni.

<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur jiddikjara li rċieva kontribut mill-entitajiet jew il-persuni li ġejjin fit-tħejjija tal-abbozz ta’ rapport:</FootprintIntro>
	Entità u/jew persuna

	Europêche

	European Transport Workers' Federation (ETF)

	Coalition pour des Accords de Pêche Equitables CAPE/CFFA


Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur jiddikjara li ppreżenta lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

